**О б р а з л о ж е њ е**

Чланом 77. став 3. Закона о запосленима у аутономним покрајинама и јединицама локалне самоуправе („Службени гласник РС“, број 21/16, 113/17, 113/17-I-други закон, 95/18 и 114/21), прописно је да кадровски план у јединици локалне самоуправе усваја Скупштина града. Чланом 78. наведеног Закона прписано је да се измена Кадровског плана може вршити у случају измене одлуке о буџету. Одредбама члана 76. став 1. истог закона прописано је да се Кадровски план састоји од приказа броја запослених према радним местима и звањима, броја запослених са радним односом на неодређено време који су потребни у години за коју се доноси Кадровски план, броја приправника чији се пријем планира и броја запослених чији се пријем у радни однос на одређено време планира у кабинету Градоначелника или броја запослених чији се пријем у радни однос на одређено време планира због повећања обима посла.

У члану 32. став 1. тачка 6. Закона о локалној самоуправи („Службени гласник РС“, број 129/07, 83/14-други закон, 101/16-други закон, 47/18 и 111/21), прописано је да Скупштина општине доноси прописе и друге опште акте, док је чланом 66. став 3. наведеног Закона прописано да се одредбе овог закона које се односе на скупштину општине примењују и на градску скупштину.

Чланом 37. став 1. тачка 7. Статута Града Ниша („Службени лист Града Ниша", број 88/08, 143/16 и 18/19), прописано је да Скупштина Града доноси прописе и друге опште акте.

Измена Кадровског плана Градских управа Града Ниша, Канцеларије за локални економски развој, Правобранилаштва Града Ниша, Канцеларије локалног омбудсмана Града Ниша, Службе за интерну ревизију органа и служби Града Ниша и Кабинета Градоначелника за 2023. годину, сачињена је на основу достављених појединачних предлога кадровских планова осталих директних корисника буџета Града Ниша.

Измена Кадровског плана садржи приказ планираног броја запослених према звањима то: функционера, службеника, намештеника, у који је укључен и број запослених којима у складу са законом мирује радни односу органима и службама Града, као и планирани број запослених на одређено време због повећаног обима посла као и број приправника до краја године и то у Градској управи за органе Града и грађанска стања и Кабинету градоначелника, у Градској управи за финансије, у Градској управи за грађевинарство, у Градској управи за комуналне делатности и инспекцијске послове, Градској управи за друштвене делатности и Градској управи за имовину и одрживи развој.

Измене Кадровског плана условљене су реорганизацијом и изменама у погледу надлежности градских управа Града Ниша, а у циљу оптимизације послова градских управа, адекватнијег коришћења капацитета за извршавање локалних и поверених послова и омогућавање грађанима и привреди да на бржи и економичнији начин остваре своја права.

За спровођење овог акта нису потребна додатна финансијска средства.

Разлог за ступање на снагу Измена Кадровског плана наредног дана од дана објављивања у „Службеном листу Града Ниша“, јесте стварање услова да се у најкраћем могућем року ускладе кадровске потребе градских управа са променама у организацији и надлежности истих, како би се и послови из надлежности обављали благовремено и ефикасно.

Имајући у виду наведено, предлаже се да Скупштина Града Ниша усвоји Измене Кадровског плана Градских управа Града Ниша, Канцеларије за локални економски развој, Правобранилаштва Града Ниша, Канцеларије локалног омбудсманаГрада Ниша, Буџетске инспекције Града Ниша, Службе за интерну ревизију органа и служби Града Ниша и Кабинета Градоначелника за 2023. годину.

ВРШИЛАЦ ДУЖНОСТИ НАЧЕЛНИКА ГРАДСКЕ УПРАВЕ ЗА ОРГАНЕ ГРАДА И ГРАЂАНСКА СТАЊА

Марина Јанковић